THAI กลับคืนสู่รันเวย์
ดูแล้วแผนฟื้นฟูกิจการบริษัท การบินไทย จำกัด (มหาชน) หรือ THAI (ฉบับแก้ไข) น่าจะได้รับความเห็นชอบจากศาลล้มละลายกลาง ไม่น่าเกินปลายปีนี้
ดูแล้วแผนฟื้นฟูกิจการบริษัท การบินไทย จำกัด (มหาชน) หรือ THAI (ฉบับแก้ไข) น่าจะได้รับความเห็นชอบจากศาลล้มละลายกลาง ไม่น่าเกินปลายปีนี้
21 ก.ย. 2565

ดูแล้วแผนฟื้นฟูกิจการบริษัท การบินไทย จำกัด (มหาชน) หรือ THAI (ฉบับแก้ไข) น่าจะได้รับความเห็นชอบจากศาลล้มละลายกลาง ไม่น่าเกินปลายปีนี้ นัยสำคัญคือการปรับโครงสร้างหนี้ การแปลงหนี้เป็นทุน และการเพิ่มทุน เบื้องต้นการเสนอขายหุ้นเพิ่มทุนจะไม่ต่ำกว่าราคา 2.5452 บาทต่อหุ้น เช่นเดียวกันเจ้าหนี้จะได้สิทธิแปลงหนี้เป็นทุนอัตรา 2.5452 บาทต่อหุ้น
หลังการดำเนินการตามแผนฟื้นฟูกิจการ สัดส่วนการถือหุ้นกระทรวงการคลัง จะลดลงเหลือ 33% จากปัจจุบันถือหุ้น 44.7% ทำให้ THAI ไม่สามารถกลับมาเป็นรัฐวิสาหกิจได้อีก
นั่นหมายถึงตอบโจทย์ว่า “การเมืองหรืออิทธิพลมืดภายนอก” จะลดลงและทำให้การดำเนินงานเป็นไปอย่างมืออาชีพมากยิ่งขึ้น..!!
สัญญาณการกลับมาของ THAI อยู่ที่งบการเงินไตรมาส 2/65 ที่ผ่านมา ที่กำลังสะท้อนประสิทธิภาพของแผนฟื้นฟูกิจการและการเข้าสู่รันเวย์เพื่อเทคออฟ (Take off) อีกครั้ง โดยมีรายได้รวมกว่า 21,526 ล้านบาทเพิ่มขึ้นกว่า 282% เมื่อเทียบกับ Q2/64 มีรายได้เพียง 5,635 ล้านบาท
ที่สำคัญ EBITDA (กำไรก่อนหักภาษีและค่าเสื่อมฯ) พลิกกลับมาเป็นบวกอยู่ที่ 1,988 ล้านบาท จากเดิมติดลบกว่า 6,278 ล้านบาท นับเป็นไตรมาสแรกที่มีตัวเลขเป็นบวกได้ หลังเข้าแผนฟื้นฟูกิจการ
สอดคล้องกับจำนวนผู้โดยสารอยู่ที่ 2.01 ล้านคน จากเดิมมีเพียงแค่ 300,000 คนทำให้รายได้จากค่าโดยสารและค่าน้ำหนักส่วนเกินอยู่ที่ 13,389 ล้านบาท จากเดิมทำได้เพียง 921 ล้านบาท เพิ่มขึ้นกว่า 1,353% เช่นเดียวกับค่าระวางขนส่งขยับมาอยู่ที่ 6,414 ล้านบาท จากเดิมทำได้เพียง 1,832 ล้านบาท หรือเพิ่มขึ้นกว่า 2 เท่าตัว
ส่วนตัวเลขการโป่งพองของต้นทุนการเงินมาอยู่ที่ 3,102 ล้านบาท ส่วนใหญ่จากการปรับโครงสร้างหนี้ การปรับโครงสร้างองค์กรและโครงสร้างค่าตอบแทนบุคลากร ขณะที่ผลขาดทุนจากด้อยค่าของสินทรัพย์ และขาดทุนจากอัตราแลกเปลี่ยนเงินตราต่างประเทศ
นั่นเป็นเหตุให้บรรทัดสุดท้าย THAI ขาดทุนสุทธิ 3,213 ล้านบาท เทียบกำไรสุทธิ 23,326 ล้านบาทปี 2564 เนื่องจากไตรมาส 2/64 มีรายการพิเศษที่เกิดขึ้นครั้งเดียว 27,100 ล้านบาท
ด้วยการฟื้นตัวของสายการบิน จากการยกเลิกมาตรการควบคุมและจำกัดการเดินทางของประเทศต่าง ๆ ทั่วโลกอย่างต่อเนื่อง นับตั้งแต่ช่วงปลายปี 2564 กลายเป็นปัจจัยสำคัญส่งผลให้รายได้จากกิจกรรมขนส่งของ THAI เติบโตอย่างต่อเนื่อง
เห็นได้ชัดจากปริมาณการขนส่งผู้โดยสารเพิ่มขึ้น 1,766.9% และอัตราส่วนการบรรทุกผู้โดยสาร (Cabin Factor) เฉลี่ย 60.3% สูงกว่าปีก่อนที่ทำได้ 15.1% ปริมาณการขนส่งสินค้าสูงกว่าปีก่อน 241.5% อัตราส่วนการขนส่งสินค้า (Freight Load Factor) เฉลี่ยเท่ากับ 69.0%
ช่วงเดือน ก.ค. 65 ที่ผ่านมา อัตราการบรรทุกผู้โดยสาร (Cabin Factor) ปรับขึ้นสู่ระดับ 77.7% ส่งผลให้ THAI เงินสดเพิ่มขึ้นจาก 5,515 ล้านบาท มาสู่ระดับ 13,474 ล้านบาท
การฟื้นตัวของธุรกิจการบินและท่องเที่ยวครั้งนี้ เป็นโอกาสสำคัญของการบินไทย ที่จะพลิกฟื้นอีกครั้ง..เพื่อตอกย้ำเป้าหมายการพ้นจากแผนฟื้นฟูกิจการภายในปี 2567 ชัดเจนยิ่งขึ้น..!?